ล้มประมูลออกแบบศูนย์ประชุมภูเก็ต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

‘กรณ์’สั่งให้คนในพื้นที่ร่วมแข่งคลังการันตีโปร่งใสตั้งทีมสอบ
โพสต์ทูเดย์ — “กรณ์” สั่งล้มประมูลฉาวศูนย์ประชุมภูเก็ต 2,600 ล้าน ให้คนพื้นที่มีส่วนร่วม
นายกรณ์ จาติกวณิช รมว.คลัง เปิดเผยว่า ได้มอบนโยบายให้ นพ.พฤฒิชัย ดำรงรัตน์ รมช.คลัง และอธิบดีกรมธนารักษ์ พิจารณาเรื่องการจ้างออกแบบก่อสร้างศูนย์การประชุมและนิทรรศการนานาชาติจังหวัดภูเก็ต วงเงิน 2,600 ล้านบาท ให้มีความหลากหลาย โดยเบื้องต้นเห็นว่าควรเปิดโอกาสให้ประชาชนในพื้นที่ จ.ภูเก็ต เสนอรูปแบบการก่อสร้างและการจัดประกวดการออกแบบด้วย
“ผมต้องการให้การก่อสร้างศูนย์ประชุมดังกล่าวเป็นศูนย์การประชุมระดับโลก และมีความโปร่งใสในการดำเนินการ จึงต้องเปิดโอกาสให้ประชาชนใน จ.ภูเก็ต เข้ามามีส่วนร่วม มีโอกาสแสดงความเห็นต่อแบบสร้างศูนย์ประชุมที่หลากหลาย จึงให้อธิบดีกรมธนารักษ์ไปกำหนดแผน กระบวนการ ขั้นตอน และระยะเวลาดำเนินโครงการมาให้ทราบ” นายกรณ์ กล่าว
รมว.คลัง กล่าวถึงกรณีกระแสข่าวที่มีการทุจริตหักหัวคิวจากโครงการดังกล่าวกับผู้รับออกแบบโครงการว่า อธิบดีกรมธนารักษ์ได้ยืนยันชัดเจนว่ายังไม่ได้มีการจ้างผู้รับออกแบบ มีเพียงข้อเสนอมาจากหลายๆ ที่ แต่ยังไม่ได้จ้าง 
ดังนั้น จึงถือว่ายังไม่มีอะไรเกิดขึ้น ไม่ได้คิดว่ามีการทุจริต โดยโครงการศูนย์ประชุมภูเก็ตเป็นส่วนหนึ่งของแผนปฏิบัติการไทยเข้มแข็งที่ตรวจสอบได้ โปร่งใส ตรงไปตรงมา
“หากมีเบาะแสพบการทุจริตก็ส่งข้อมูลมาให้ผมผ่านเว็บไซต์ หรือส่งมาให้ถึงผมโดยตรงก็ได้ ผมจะไม่ละเว้นแน่นอน แต่ตอนนี้ยังไม่มีอะไรเลย การว่าจ้างยังไม่เกิด แต่ผมให้นโยบายไปแล้วว่าโครงการจะต้องคุ้มค่ากับเม็ดเงินที่ใช้” นายกรณ์ กล่าว
สำหรับโครงการศูนย์ประชุมนานาชาติจังหวัดภูเก็ต จะใช้เม็ดเงินงบประมาณกว่า 2,600 ล้านบาท และมีกระแสข่าวระบุว่ามีการทุจริตกินหัวคิวค่าออกแบบโครงการที่ตั้งงบไว้ 100 ล้านบาท กว่า 41% ซึ่งถือว่าสูงมาก
นพ.พฤฒิชัย ในฐานะกำกับดูแลกรมธนารักษ์ได้ชี้แจงว่า กรมธนารักษ์รายงานให้ทราบว่า ได้ว่าจ้างสถาบันเทคโนโลยีพระจอมเกล้าเจ้าคุณทหารลาดกระบังเป็นผู้ออกแบบโครงการ แต่ส่วนตัวไม่ทราบเรื่อง เพราะกรมธนารักษ์เป็นผู้ดำเนินการในเรื่องนี้เป็นหลัก 
นพ.พฤฒิชัย กล่าวว่า ในสัปดาห์นี้จะดำเนินการตรวจสอบเรื่องการทุจริตในโครงการดังกล่าวเพื่อรายงานต่อรมว.คลัง ส่วนจะมีการตั้งคณะกรรมการเพื่อตรวจสอบข้อมูลเรื่องนี้หรือไม่ ต้องรอให้มีข้อมูลมากกว่านี้
แหล่งข่าวจากกระทรวงการคลัง เปิดเผยว่า มีการเรียกกินค่าหัวคิวโดยนักการเมืองในการออกแบบก่อสร้างศูนย์การประชุมและนิทรรศการนานาชาติจังหวัดภูเก็ต ซึ่งได้รับงบประมาณกว่า 2,600 ล้านบาท ซึ่งสิ่งที่เกิดขึ้นสร้างความอึดอัดให้กับบรรดาข้าราชการในกรมธนารักษ์เป็นอย่างมาก